《四时宫词 其三 秋》
明代·江源

上阳烟树正秋风，千里南云度塞鸿。

白玉帐寒鸳梦绝，綵云天远凤楼空。

长疑好事皆虚事，不是愁中即病中。

秋去秋来几恩怨，闭门疏雨落梧桐。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。